**Nonhle Mbuthuma**

Lesere av lokalaviser er opptatt av hva som skjer i lokalmiljøet de bor i. Derfor er det fint å knytte Skriv for Liv opp mot det lokale stedet for avisen. Dette kan dere gjøre ved å understreke at et Skriv for Liv-arrangement som skjer i ditt nabolag, kan være med å endre livet, og til og med redde livet, til et menneske på den andre siden av jorden.

**Forslag til punkter å ha med i leserinnlegget:**

* Fortell kort om saken til Nonhle Mbuthuma. Her kan du fortelle at:
  + Nonhle bor i Amadiba i Sør-Afrika hvor hun er bonde og mor til et lite barn. Hun dyrker søtpoteter og løk til familien sin.
  + Hun kjemper mot et stort gruveselskap for å forsvare sine og sitt lokalsamfunns rettigheter til landet og naturressursene de lever av.
  + Om gruveselskapet får tillatelse til gruvedrift, kan omtrent 5000 mennesker miste hjemmene sine og landområder som har gått i arv i generasjoner.
  + Nonhle er en av grunnleggerne og talspersonen for en organisasjon som ønsker å forhindre gruvedriften. Den tidligere lederen av denne organisasjonen ble drept for to år siden. Navnet hans sto på en drapsliste. På samme liste står navnet til Nonhle.
  + Kampen mot gruveselskapet har ført til at Nonhle har blitt utsatt for trusler, trakassering og drapsforsøk.
  + Amnesty krever at myndighetene i Sør-Afrika garanterer for sikkerheten til Nonhle og andre menneskerettighetsforkjempere, og sørger for at ingen er utsatt for trusler og trakassering. I tillegg krever Amnesty at myndighetene setter i gang en etterforskning av trusler og trakassering mot Nonhle og sørger for at de ansvarlige stilles for en rettferdig rettsak.
* Selv om grove menneskerettighetsbrudd føles langt unna for oss som bor i Norge, er vi ikke så langt unna likevel. Fortell om ting folk kan gjøre fra godstolen hjemme i stua, som å skrive solidaritetsbrev og protestbrev, sende tweets, signere aksjonene på nett osv. Jo flere som bidrar, jo større blir støtten til Nonhle og jo større blir presset på myndighetene i Sør-Afrika.
* Fortell om planlagte aktiviteter i lokalgruppen deres. Har dere planlagt et Skriv for Liv-arrangement, inviter til det.
* Fortell om Skriv for Liv. At det er en global brevskrivingskampanje hvor Amnesty setter fokus på menneskerettighetsforkjempere som kjemper for egne og andres rettigheter.
  + Skriv for Liv handler både om solidaritetsbrev og protestbrev. Solidaritetsbrevene viser menneskerettighetsforkjemperne og familiene deres at de ikke er alene, og hjelper dem å holde motet oppe. Protestbrev sier fra til myndighetene at de må respektere menneskerettighetene.
  + Fortell at det nytter! Amnesty har arrangert brevskrivingsaksjoner i 50 år, og hvert år blir uskyldige mennesker løslatt. Dere kan for eksempel fortelle om suksesshistorien til Mahadine, som var en av personene vi aksjonerte for under Skriv for Liv i fjor.
* Vil du ha mer informasjon om saken kan du gå inn på amnesty.no/aksjon/nonhle